Socrative

Hvad er Socrative?
[|Socrative] er et gratis online test- og quizværktøj, som giver underviseren en række muligheder for at teste og quizze med de studerende synkront og asynkront, det vil sige både i tilstedeværelsesundervisningen, men også uden for undervisningen, der hvor de lærende befinder sig. Man kan som underviser oprette en lang række test eller quizzer, som kan indeholde tre svartyper 'multiple choice', ’true/false’ eller 'short answers'. Hver test eller quiz som underviseren opretter, får et ’room number’ som de lærende bruger til at logge på med fra deres egne enheder. Underviseren har mulighed for løbende at følge med i deltagernes indkomne svar og progression, og efterfølgende vil underviseren kunne downloade eller få tilsendt en rapport med de deltagendes svar.  Socrative er webbaseret og platformsuafhængigt, og kan derfor anvendes både via computer, tablets og smartphones.

Socrative og læringsformer
Socrative kan både understøtte en instruktivistisk og konstruktivistisk læringsform. Med en instruktivistisk læringsform er det underviseren, der stiller spørgsmålene, som de lærende så efterfølgende svarer på. Det er underviserne, der producerer spørgsmålene og kender svarene, og de lærende som via deres svar træner eller øver deres viden.

 Men Socrative kan også understøtte en konstruktivistisk læringsform, hvor de lærende sidder og arbejder med en problemstilling, som underviseren har opstillet i Socrative. Det kan eksempelvis være et spørgsmål om hvordan de lærende mener, man kan løse forskellige globale konflikter. De lærende arbejder individuelt på problemstillingen, og afgiver deres svar igennem Socrative. De kan samtidig løbende få mundtlig vejledning af underviseren i tilstedeværelsesundervisningen.

Socrative i undervisningen
Socrative kan anvendes som et værktøj til evaluering med enten et summativt eller et formativt mål. Med en evaluering med et summativt mål kan de studerende konkret blive testet i den viden og de kompetencer, som de har tilegnet sig gennem et forløb. I en evaluering med et formativt mål, kan Socrative bruges som et værktøj til fx feedback, hvor underviseren kan identificere, hvor den enkelte lærende fagligt står. Ud fra det kan underviseren tilrettelægge differentierede læringsforløb.

 Ud over test og evaluering kan Socrative også anvendes til at skabe variation i undervisningen og aktivere de lærende. Quizzerne i Socrative kan være alt fra fagfaglige spørgsmål til diskussionsspørgsmål om undervisningen indhold. Quizzerne er hurtige og enkle at lave, og kan være med til at aktivere de lærende, hvor det passer ind i undervisningen.

Eksterne henvisninger
 For at kunne anvende Socrative kræver det oprettelse og login. Dette gøres på siden: [|http://m.socrative.com/lecturer/#register]

 User guide til Socrative (engelsk): []

 Vejledning til Socrative på EMUen (dansk): []

 Videovejledning om “Socrative in the classroom” (engelsk): []

 Vejledningsvideoer om brug af Socrative (engelsk): []

<span style="font-family: Arial,Helvetica,sans-serif;">